CELEX: 32017D1985
Language: hu
Date: 2017-10-31 00:00:00
Title: A Bizottság (EU) 2017/1985 végrehajtási határozata (2017. október 31.) a költséghatékonyság fő teljesítményterületre vonatkozóan Málta, Bulgária és Lengyelország léginavigációs szolgálatai által kitűzött 2017., 2018. és 2019. évi teljesítménycélok felülvizsgálatának a 390/2013/EU végrehajtási rendelet 17. cikke (1) bekezdésével összhangban történő engedélyezéséről (az értesítés a C(2017) 7121. számú dokumentummal történt) (EGT-vonatkozású szöveg. )

4.11.2017   
            
            
               HU
            
            
               Az Európai Unió Hivatalos Lapja
            
            
               L 287/28
            
         A BIZOTTSÁG (EU) 2017/1985 VÉGREHAJTÁSI HATÁROZATA
   (2017. október 31.)
   a költséghatékonyság fő teljesítményterületre vonatkozóan Málta, Bulgária és Lengyelország léginavigációs szolgálatai által kitűzött 2017., 2018. és 2019. évi teljesítménycélok felülvizsgálatának a 390/2013/EU végrehajtási rendelet 17. cikke (1) bekezdésével összhangban történő engedélyezéséről
   
      
         (az értesítés a C(2017) 7121. számú dokumentummal történt)
      
   
   (Csak az angol, a bolgár, a máltai és a lengyel nyelvű szöveg hiteles)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a léginavigációs szolgálatok és a hálózati funkciók teljesítményrendszerének létrehozásáról szóló, 2013. május 3-i 390/2013/EU bizottsági végrehajtási rendeletre (1) és különösen annak 17. cikke (1) bekezdésére,
   mivel:
   
               (1)
            
            
               Az 549/2004/EK európai parlamenti és tanácsi rendelet (2) előírja, hogy a tagállamoknak nemzeti terveket vagy funkcionális légtérblokkokra (továbbiakban: FAB) vonatkozó terveket, és ezek keretében kötelező érvényű nemzeti célkitűzéseket vagy FAB-szintű célkitűzéseket kell elfogadniuk, amelyek biztosítják az uniós szintű teljesítménycélokkal való összhangot.
            
         
               (2)
            
            
               A Bizottság elfogadta az (EU) 2015/348 végrehajtási határozatot (3), amely egyebek mellett megállapította, hogy a költséghatékonyság fő teljesítményterületen Málta, Bulgária és Lengyelország által elfogadott és a BLUEMED FAB, a DANUBE FAB, illetve a BALTIC FAB teljesítménytervében rögzített helyi szintű célok összhangban vannak a második referencia-időszakra (2015-2019) vonatkozó uniós szintű teljesítménycélokkal.
            
         
               (3)
            
            
               2016-ban Málta, Bulgária és Lengyelország az 390/2013/EU végrehajtási rendelet 17. cikke (1) bekezdésének a 19. cikk (2) bekezdésével együtt értelmezett rendelkezései alapján kérelmezte, hogy a Bizottság engedélyezze a 2017., 2018. és 2019. évi helyi szintű költséghatékonysági céljaik felülvizsgálatát. Az említett tagállamok kifejtették, hogy helyzetükre a légiforgalom áramlásának olyan változásai voltak hatással, amelyeket az érintett célokat tartalmazó teljesítménytervek elfogadásakor előre nem látható geopolitikai válságok váltottak ki, és amelyek befolyásolják a célok kiszámítását. Ezen túlmenően Bulgária és Lengyelország a teljesítmény nyomon követéséről szóló jelentésekre és egyéb dokumentumokra alapozott bizonyítékokat is benyújtott, amelyek álláspontjuk szerint igazolják, hogy az eredeti célok meghatározásához használt feltételezések és érvek mostanra érvényüket vesztették.
            
         
               (4)
            
            
               A három tagállam által benyújtott dokumentumokat értékelte a teljesítmény-felülvizsgálati szerv, amely a 390/2013/EU végrehajtási rendelet 3. cikke alapján a teljesítményrendszer végrehajtása terén segíti a Bizottság munkáját. A testület 2016. november 29-én nyújtotta be a Bizottságnak az értékelésről készült jelentést.
            
         
               (5)
            
            
               A beérkezett dokumentumok értékelése alapján a Bizottság úgy véli, hogy Málta, Bulgária és Lengyelország elegendő bizonyítékot nyújtott be a 2017., 2018. és 2019. évi helyi szintű költséghatékonysági célok felülvizsgálatára irányuló kérelmük alátámasztására.
            
         
               (6)
            
            
               Ami Máltát illeti, az ország a 2015. év tekintetében jelentősen túllépte a tervezett és tényleges forgalom közötti eltérésekre vonatkozóan a BLUEMED FAB teljesítménytervében meghatározott riasztási küszöbértéket. A tényleges forgalom 2015-ben 35,2 %-kal haladta meg a tervezettet. A líbiai repüléstájékoztató körzet (a továbbiakban: FIR) lezárásának következtében a korábban Líbia fölött zajló kelet-nyugati irányú forgalom egyre inkább a máltai FIR felé terelődött. A szíriai és iraki geopolitikai helyzet, a Sínai-félsziget körüli biztonsági aggodalmak, valaminta nicosiai és az athéni FIR kapacitásproblémái miatt a Közel-Keletről érkező és oda irányuló forgalomáramlás a máltai FIR-re tevődött át, ami a forgalom növekedését eredményezte. Mindezek alapján a Bizottság megítélése szerint a riasztási küszöbérték elérését olyan körülmények váltották ki, amelyeket a teljesítményterv elfogadásakor nem lehetett előre látni, továbbá elháríthatatlanok és kívül esnek Málta befolyásán, tehát a 390/2013/EU végrehajtási rendelet 17. cikke (1) bekezdésének b) pontjában, illetve 19. cikkének (2) bekezdésében előírt feltételek teljesültnek tekinthetők.
            
         
               (7)
            
            
               Ami Bulgáriát illeti, az ország a 2015. év tekintetében ugyancsak elérte a tervezett és tényleges forgalom közötti eltérésekre vonatkozóan a DANUBE FAB teljesítménytervében meghatározott riasztási küszöbértéket. A tényleges forgalom 2015-ben 22,7 %-kal haladta meg a tervezettet. A repüléstervezésnek a kelet-ukrajnai és a fekete-tengeri légtér jelentős területein való ellehetetlenülése számottevően megváltoztatta a forgalomáramlást. Jóllehet a szóban forgó válság 2014-ben tört ki, az eredetileg vártnál hosszabb ideig tartott és messzebb kiható következményekkel járt a bolgár légtérre nézve. A bolgár légtérben zajló forgalomra hatással volt emellett az Oroszországi Föderáció és Törökország közötti forgalomkereslet csökkenése, illetve az Ukrajna és az Oroszországi Föderáció által a másik országban lajstromba vett repülőgépekre kivetett kölcsönös átrepülési tilalom. Mindezek alapján a Bizottság megítélése szerint a riasztási küszöbérték elérését olyan körülmények váltották ki, amelyeket a teljesítményterv elfogadásakor nem lehetett előre látni, továbbá elháríthatatlanok és kívül esnek Bulgária befolyásán, tehát a 390/2013/EU végrehajtási rendelet 17. cikke (1) bekezdésének b) pontjában, illetve 19. cikkének (2) bekezdésében előírt feltételek teljesültnek tekinthetők.
            
         
               (8)
            
            
               Ezen túlmenően a Bulgária által a DANUBE FAB teljesítménytervében közölt költségbecslések, különösen a személyzeti költségek tekintetében érvényüket vesztették, tekintettel a forgalom növekedésére, illetve arra, hogy a közeljövőben Törökországban új repülőtér létesül, ami a bolgár légtérben is változásokat fog eredményezni. Ennek fényében a Bizottság megítélése szerint a költséghatékonyság fő teljesítményterületre vonatkozó eredeti célok kitűzésének alapjául szolgáló, a költségek tekintetében benyújtott kiindulási adatok, feltételezések és okok már nem érvényesek, tehát a 390/2013/EU végrehajtási rendelet 17. cikke (1) bekezdésének a) pontjában előírt feltételek teljesültnek tekinthetők.
            
         
               (9)
            
            
               Ami Lengyelországot illeti, az ország a 2015. év tekintetében ugyancsak elérte a tervezett és tényleges forgalom közötti eltérésekre vonatkozóan a BALTIC FAB teljesítménytervében meghatározott riasztási küszöbértéket. A tényleges forgalom 2015-ben 11,1 %-kal maradt el a tervezettől. A repüléstervezésnek a kelet-ukrajnai és a fekete-tengeri légtér jelentős területein való ellehetetlenülése számottevően megváltoztatta a forgalomáramlást. Jóllehet a szóban forgó válság 2014-ben tört ki, az eredetileg vártnál hosszabb ideig tartott és messzebb kiható következményekkel járt a lengyel légtérre nézve. A lengyel légtérben zajló forgalomra hatással volt az Oroszországi Föderációból érkező és oda irányuló forgalom általános csökkenése, de emellett különösen az Oroszországi Föderáció és Törökország közötti forgalomkereslet csökkenése, illetve az Ukrajna és az Oroszországi Föderáció által a másik országban lajstromba vett repülőgépekre kivetett kölcsönös átrepülési tilalom. Mindezek alapján a Bizottság megítélése szerint a riasztási küszöbérték elérését olyan körülmények váltották ki, amelyeket a teljesítményterv elfogadásakor nem lehetett előre látni, továbbá elháríthatatlanok és kívül esnek Lengyelország befolyásán, tehát a 390/2013/EU végrehajtási rendelet 17. cikke (1) bekezdésének b) pontjában, illetve 19. cikkének (2) bekezdésében előírt feltételek teljesültnek tekinthetők.
            
         
               (10)
            
            
               Mindezeken túlmenően Lengyelország a BALTIC FAB teljesítménytervében pontatlan költségfeltételezéseket közölt. Ezek a nem megfelelő költségfeltételezések elsősorban a működési költségekre, nevezetesen a személyzeti költségekre és a beruházásokra vonatkoztak, utóbbiba beleértve a tőke- és értékcsökkenési költségeket, figyelemmel a légtér átszervezéséhez és szektorokra bontásához kapcsolódó jelentős projektekre, valamint a biztonságos üzemeltetés fokozásának, illetve a biztonsági teljesítménycélok teljesítésének szükségességére. Ennek fényében a Bizottság megítélése szerint a költséghatékonyság fő teljesítményterületre vonatkozó eredeti célok kitűzésének alapjául szolgáló, a költségek tekintetében benyújtott kiindulási adatok, feltételezések és okok már nem érvényesek, tehát a 390/2013/EU végrehajtási rendelet 17. cikke (1) bekezdésének a) pontjában előírt feltételek teljesültnek tekinthetők.
            
         
               (11)
            
            
               Következésképpen helyénvaló engedélyezni Málta, Bulgária és Lengyelország számára, hogy a költséghatékonyság fő teljesítményterületen a riasztási küszöbérték elérését kiváltó körülmények fényében szükséges mértékben felülvizsgálják helyi szintű teljesítménycéljaikat, miután a benyújtott bizonyítékok alátámasztották azt, hogy a kiindulási adatok, az eredeti célok kitűzésének alapjául szolgáló feltételezések és okok már nem érvényesek.
            
         
               (12)
            
            
               A 390/2013/EU végrehajtási rendelet értelmében miután a Bizottság engedélyezte számukra a vonatkozó célok felülvizsgálatát, az érintett tagállamok elvégezhetik e célok felülvizsgálatát, és benyújthatják a felülvizsgált célok alapján módosított teljesítménytervüket, hogy a Bizottság értékelhesse azok összhangját a második referencia-időszakra vonatkozó uniós szintű célokkal.
            
         
               (13)
            
            
               Az e határozatban előírt intézkedések összhangban vannak az Egységes Égbolt Bizottság véleményével,
            
         ELFOGADTA EZT A HATÁROZATOT:
   1. cikk
   A Bizottság engedélyezi Bulgária, Málta és Lengyelország számára, hogy felülvizsgálják a DANUBE, BLUEMED és BALTIC funkcionális légtérblokk teljesítménytervében a 2017., 2018. és 2019. évre vonatkozóan a költséghatékonyság fő teljesítményterület tekintetében megállapított helyi szintű céljaikat.
   2. cikk
   Ennek a határozatnak a Bolgár Köztársaság, a Máltai Köztársaság és a Lengyel Köztársaság a címzettje.
   
      Kelt Brüsszelben, 2017. október 31-én.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 128., 2013.5.9., 1. o.
   
   
      (2)  Az Európai Parlament és a Tanács 549/2004/EK rendelete (2004. március 10.) az egységes európai égbolt létrehozására vonatkozó keret megállapításáról (keretrendelet) (HL L 96., 2004.3.31., 1. o.).
   
      (3)  A Bizottság (EU) 2015/348 végrehajtási határozata (2015. március 2.) az 549/2004/EK európai parlamenti és tanácsi rendelet értelmében benyújtott nemzeti tervekben vagy funkcionális légtérblokkokra vonatkozó tervekben foglalt bizonyos célok és a második referencia-időszakra meghatározott uniós szintű teljesítménycélok közötti összhangról (HL L 60., 2015.3.4., 55. o.).